М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА ПЪРВОТО ПОЛУГОДИЕ НА 2020 ГОДИНА**

**Развитие на икономическата среда**

Значително отражение върху икономическото развитие през 2020 г. оказа глобалната пандемия и въведените ограничителни мерки срещу COVID-19 през март не само в България, но и във всички държави от ЕС. В България извънредно положение бе в сила от 13 март до 13 май, след което отделни противоепидемични мерки останаха в действие. Ефектите от мерките се проявиха в различни икономически показатели в периода март-юни.

През първото тримесечие на 2020 г. БВП нарасна с 1,2 % на годишна база при растеж от 2,9 % през последното тримесечие на 2019 г. Забавянето се дължеше на по-ниското вътрешно търсене, докато увеличението на износа с 1,8 % доведе до положителен принос на нетния износ. По-ниското нарастване на потреблението на домакинствата бе повлияно от намаляването на разходите за дълготрайни стоки и по-ниския растеж на потреблението на други стоки и услуги, поради наложените ограничителни мерки през март и нарасналата несигурност. Бруто образуването на основен капитал се понижи, най-вече поради спад на инвестициите в строителство. През април и май бе отчетено съществено влошаване при краткосрочните индикатори. Строителната продукция спадна средно за двата месеца с 16,6 %. При промишленото производство понижението бе 17,1 %, а в търговията на дребно - 20,3 %. Данните от бизнес анкетите за май и юни показаха признаци на възстановяване. Очакванията във всички сектори се подобриха и показателят за бизнес климата през юни възстанови над 50 % от загубата, регистрирана през април.

От началото на 2020 г. икономическата активност и заетостта на населението също се характеризираха с низходящо развитие, а в същото време безработицата в страната се повиши. През първото тримесечие на годината коефициентът на икономическа активност на населението (15-64 г.) отчете намаление от 0,5 пр.п. до 71,4 %, а коефициентът на заетост на населението от същата възрастова група регистрира годишно намаление от 0,2 пр.п до 68,1 %. Коефициентът на безработица възлезе на 4,6 % и продължи да намалява на годишна база, но след средата на месец март беше отчетено съществено нарастване на регистрираната безработица. През първите седмици след обявяване на извънредното положение броят на регистрираните безработни бързо нарасна с около 100 хил. души и достигна 300 хил. души в края на май. От средата на май обаче започна да се наблюдава пречупване на тренда и в края на юни броят на регистрираните безработни намаля до около 275 хил. души.

През първо тримесечие реалната производителност на труда (БДС на един зает) се повиши с 2,5 % на годишна база, което съчетано със 7,3 % номинален растеж на компенсацията на един нает доведе до нарастване на разходите за труд на единица продукция с 4,7 %. Въпреки че изменението на показателите през тримесечието остана близко до отчетените темпове година по-рано и все още не показа съществен негативен ефект от пандемията, по-детайлните месечни данни отразиха първи отрицателни ефекти върху доходите през март. През първите три месеца на 2020 г. номиналният растеж на средната работна заплата се забави до 9 % на годишна база и 6 % в реално изражение. Нарастването на средната заплата се забави съществено до 5,9 % през март спрямо двуцифрени темпове през януари и февруари. Най-силен ефект се наблюдаваше в хотели и ресторанти, където работната заплата и наетите лица се понижиха на годишна база, съответно с 14,5 % и 22,8 %. Други силно засегнати дейности бяха култура, спорт и развлечения (спад на заплати и наети от съответно 7,1 % и 3,9 %) и строителство (-0,1 % и -3,7 %). Преработващата промишленост, транспортът и търговията бяха частично засегнати, като ефектът се изразяваше в по-нисък темп на нарастване на заплатите и намаление на броя на наетите на годишна база.

Инфлацията на годишна база намаляваше през първото полугодие и през юни се понижи до 0,9 %, при 3,1 % в края на 2019 година. Основен фактор за това бе спадът в цените на енергийните стоки, докато динамиката на цените на храните беше разнопосочна. Спадът в международните цени на нефта през юни беше 34 % спрямо същия месец на предходната година. Значително по-ниските цени от внос на природен газ предизвикаха поевтиняване на цената в страната и понижение на цените на топлоенергията. Според решение на Комисията за енергийно и водно регулиране, от началото на април влязоха в сила по-ниски цени на природния газ и на топлоенергията. Спадът на тези цени по веригата на добавената стойност ще ограничи и нарастването на цените на производител в страната. Инфлационните процеси при непреработените храни се ускориха, докато нарастването на цените при преработените храни беше със забавени темпове от началото на годината. Последното повлия и за намаление на базисната инфлация, която през юни се понижи до 2,1 %, при 2,5 % в края на 2019 година. Като цяло инфлацията през първата половина на годината бе по-висока от предвижданата.

За първите пет месеца на 2020 г. балансът по текущата сметка бе положителен в размер на 695,4 млн. евро или 1,2 % от прогнозния БВП, при излишък от 0,1 % от БВП година по-рано. Поради разпространението на COVID-19 и наложените ограничителни мерки в редица страни, бе отчетен спад във външната търговия. Износът на стоки се понижи със 7,4 % в номинално изражение, с намаление при почти всички групи стоки с изключение на някои храни, медицински материали и козметика. Най-голямо понижение бе отчетено при износа на нефтопродукти, което отрази и значително по-ниските цени на петрола на международните пазари. Вносът на стоки също се сви с 12,6 % като за това допринесе и по-слабата динамика на вътрешното търсене. В резултат, търговският дефицит достигна 0,2 % от прогнозния БВП, при 1,4 % от БВП за същия период на предходната година. Балансът на услугите се влоши, като за петте месеца излишъкът намаля с 0,3 пр.п. до 0,9 % от прогнозния БВП. Както при износа, така и при вноса бе регистриран значителен спад от около 50 % на статия „Пътувания“. Общият излишък по доходните статии се повиши до 0,5 % от БВП, следвайки по-ниските плащания на инвестиционен доход към нерезиденти, но и отчитайки близо два пъти по-ниски постъпления от преводи на българи, дългосрочно пребиваващи в чужбина. Излишъкът по капиталовата сметка за периода достигна 0,7 % от прогнозния БВП и бе съпоставим с предходната година. Динамиката на финансовата сметка отрази минимална промяна в пасивите и изтегляне на голяма част от активите на търговските банки в чужбина.

**Присъединяване на България към Валутен механизъм II и Банковия съюз**

По искане на българските власти финансовите министри на държавите членки от еврозоната, президентът на Европейската централна банка и финансовите министри и управителите на централните банки на Дания и България решиха единодушно да включат българския лев във Валутен механизъм II (ВМ II), като решението стана факт на 10 юли 2020 г. В процеса на вземане на това решение бе включена Европейската комисия и бяха проведени консултации с Икономическия и финансов комитет. След внимателна оценка на адекватността и устойчивостта на валутния борд в България, бе прието, че България се присъединява към валутния механизъм със съществуващия си режим на валутен борд, като едностранен ангажимент и без допълнителни изисквания към ЕЦБ.

Споразумението за участие на лева във ВМ II се основава, наред с друго, върху ангажимента на България да се присъедини едновременно към Банковия съюз и ВМ II и на изпълнението от българските власти на мерките, описани в писмото за намерения от 29 юни 2018 г., които са от значение за гладкото присъединяване и участие във ВМ II. Тези мерки са в следните шест области на политики: банков надзор, макропруденциалната рамка, надзора над небанковия финансов сектор, рамката за предотвратяване на пране на пари, рамката за несъстоятелност и управлението на държавните предприятия. Страните, участващи в процеса по ВМ II, приветстват положителната оценка за изпълнението на тези ангажименти, дадена от Европейската централна банка и Европейската комисия. Европейската централна банка също оповести установяването на тясно сътрудничество с Българската народна банка.

Споразумението е придружено от твърд ангажимент на българските власти да провеждат благоразумни икономически политики с цел запазване на икономическата и финансовата стабилност и постигане на висока степен на устойчива икономическа конвергенция. Българските власти поеха ангажимент да предприемат конкретни мерки, свързани с политики в областта на небанковия финансов сектор, държавните предприятия, рамката за несъстоятелност и рамката за предотвратяване на пране на пари. България също ще продължи да извършва всеобхватните реформи в съдебната система и в политиката за борба с корупцията и организираната престъпност, с оглед на тяхната важност за стабилността и доверието към финансовата система.

**Актуализация на ЗДБРБ за 2020 г.**

Месеците февруари и март преминаха под знака на изключително бързото разрастване на пандемията с COVID-19 в Европа и света. На 13 март с решение на Народното събрание бе обявено извънредно положение на територията на цялата страна, а в последствие бе приет Закон за мерките и действията по време на извънредното положение, обявено с решение на Народното събрание на 13 март 2020 г. (обн. ДВ бр.28 от 24.3.2020 г.). На фона на безпрецедентна ситуация, при която много от държавите в света се борят с всички налични ресурси за ограничаване на разпространението на заразата с COVID-19, измеренията на кризата за световната и в частност за европейската икономика са огромни. Повечето големи икономики, засегнати от пандемията, очакват значително забавяне и навлизане в рецесия през настоящата година, като трудно може да се оцени в пълнота колко дълбоки ще са икономическите последици от предприетите действия за борба с пандемията. България, като отворена икономика не може да остане изолирана от протичащите процеси в основните икономики на еврозоната, които формират значителна част от стокообмена и износа на страната. Динамичните процеси в икономиките на основните външнотърговски партньори и наложените мерки и ограничения в ситуация на извънредно положение в страната промениха коренно макроикономическия сценарий за настоящата година, което чрез преките и косвените ефекти от всички тези въздействия, се отрази негативно на прогнозите по отношение на изпълнението на приходите и очерта необходимост от обезпечаване на допълнителни разходи.

Очертаващата се невъзможност да бъдат постигнати заложените фискални цели с разчетите към ЗДБРБ за 2020 г. наложи изготвянето и приемането от правителството на Закон за изменение и допълнение на ЗДБРБ за 2020 г. (ЗИД на ЗДБРБ за 2020 г.), който бе внесен за разглеждане и одобряване в Народното събрание на 30.03.2020 г. Причините за това са, от една страна, прогнозираното влошаване на параметрите по бюджетните приходи на база на прогноза за влошаване на макроикономическите допускания, и от друга, необходимостта от осигуряване на допълнителни разходи в изпълнение на Закона за мерките и действията по време на действието на извънредното положение, обявено с решение на Народното събрание от 13 март 2020 г. (обн. ДВ бр.28 от 24.3.2020 г.). Проектът на ЗИД на ЗДБРБ за 2020 г. бе одобрен на второ четене на 06.04.2020 г. и влезе в сила след неговото обнародване в Държавен вестник (обн. ДВ бр. 34 от 09.04.2020 г.)

С разчетите към ЗИД на ЗДБРБ за 2020 г. се прогнозира по-ниско изпълнение на приходите спрямо първоначалните разчети – с около 2,44 млрд. лв. по-малко. Засегнати са основните данъци - ДДС, акцизи, корпоративни данъци, ДДФЛ, социално-осигурителни вноски и др.

От страна на разходите са предвидени мерките за подкрепа на работната сила и бизнеса в изпълнение на Закона за мерките и действията по време на извънредното положение, обявено с решение на Народното събрание на 13 март 2020 г., както и други мерки, свързани с борбата с разпространението и лечението на заразените с COVID-19. Основната част от тези мерки ще бъдат финансирани чрез увеличаване на разходите с 1,07 милиарда лева, заедно с допълнителна капитализация на Българската банка за развитие със 700 милиона лева.

Отчитайки прогнозираното по-ниско изпълнение на приходите и осигурените допълнителни разходи със ЗИД на ЗДБРБ за 2020 г. бе увеличен размерът на дефицита по държавния бюджет с 3,514 млрд. лв. до 3,451 млрд. лв. или 2,9 % от прогнозния БВП. Изготвените разчети за основните параметри по консолидираната фискална програма предвиждат бюджетното салдо по КФП за 2020 г. да бъде отрицателно в размер на 3 513,8 млн. лв. или 3,0 на сто от прогнозния БВП.

В контекста на предлаганото увеличаване на дефицита (3,5 млрд. лв.) и осигуряването на допълнителен капитал за ББР (0,7 млрд. лв.), което общо възлиза на 4,2 млрд. лв., както и за гарантирането на достатъчно ликвидни фискални буфери в случай на по-негативен от очаквания сценарий, е прието увеличаване на лимита за поемане на нов държавен дълг, респективно за допустимия максимален размер на държавния дълг към края на годината, който е увеличен до 31,5 млрд. лв.

**Основни бюджетни параметри за първотополугодие на 2020 г.**

Изпълнението на бюджета през първото полугодие на 2020 г. премина през два ясно изразени периода – периода до обявяването на извънредно положение на територията на цялата страна на 13 март и периода след него. Първите два месеца на годината се характеризираха с продължаване на положителните тенденции в приходите от предходните няколко години. Параметрите по изпълнението на приходите отчитат значително подобрение спрямо същия период на предходната година, като постъпленията при повечето от основните данъци и осигурителни вноски отчитат номинален растеж и параметрите по изпълнението им съответстваха на заложеното с годишните разчети за 2020 г. от есента на 2019 г. През месец февруари нивото на безработица все още бе сред най-ниските регистрирани стойности за страната, а подобрение се отчиташе и при редица важни макроикономически индикатори. Положителното развитие на параметрите по изпълнението на приходите позволи през първите два месеца на годината да бъде формирано значително по размер текущо превишение на приходите над разходите по КФП в размер на близо 1,5 млрд. лв. към края на февруари 2020 г.

Тези благоприятни развития претърпяха рязък обрат след обявяването с Решение на Народното събрание на извънредно положение на територията на цялата страна на 13 март. Поетапно наложените ограничителни мерки в България, Европейския съюз и много от големите икономики в света доведоха до внезапен шок и рязко влошаване на външната среда, значително свиване на външнотърговските обороти, ограничаване на инвестиционната активност и загуба на работни места. Тежко бяха засегнати редица сектори, като туризъм, ресторанти и заведения за обществено хранене, увеселителни заведения, транспорт и много други. Нарушени бяха вериги за доставка на суровини и детайли за производства, което засегна експортноориентираните сектори. Наложените ограничителни мерки засегнаха и вътрешното потребление, като през месеците на наложени по-строги карантинни мерки оборотите в търговията на дребно отчетоха свиване. Фискалното отражение на всички тези неблагоприятни развития доведе до забавяне при основните данъци в периода след въвеждането на извънредното положение, като тази тенденция бе ясно изразена през месеците април и май. Поради тези негативни развития общият размер на приходите и помощите по КФП към полугодието на 2020 г. отчита номинален спад в размер на близо 0,9 млрд. лв. спрямо същия период на предходната година. Забавяне има при всички основни данъци и осигурителни вноски, както и при неданъчните приходи.

От страна на разходите при безпрецедентна ситуация на извънредно положение възникнаха огромни предизвикателства пред много от функциите на държавата, като най-пряко и неотложно беше гарантирането на необходимите условия и ресурси за нормалното функциониране на общественото здраве, вътрешния ред и сигурността. Поради това и в изпълнение на Закона за мерките и действията по време на действието на извънредното положение, обявено с решение на Народното събрание от 13 март 2020 г., правителството предприе незабавни действия за обезпечаване на необходимия финансов ресурс за изпълнението на вменените функции и отговорности, като приоритет са работещите на първа линия в борбата с разпространението на вируса – здравните работници и сектора на вътрешния ред. Освен неотложните разходи по превенция на разпространението на COVID-19, приоритет са и мерките за подкрепа на икономиката и заетите. За запазване на работните места в страната правителството предложи и след обсъждане в Съвета за тристранно сътрудничество бе приета мярка за субсидирана заетост (т. нар. мярка „60/40“), която да подпомогне най-засегнатите сектори да задържат своите служители и работници по време на извънредното положение. По-късно дизайнът на мярката бе променен, обхватът **ѝ** разширен допълнително, а срокът **ѝ** на действие бе удължен до края на месец септември. Изплатените средства към края на юни по мярката „60/40“ са 124,7 милиона лева, като с тях е запазена заетостта на около 155 917 души. Плащанията за запазване на заетост ще продължат и при новия дизайн на мярката, като към началото на юли подадените заявления са за почти 290 000 заети, съответно около 18 000 работодатели. Друг непосредствен ефект от кризата са нарасналите разходи за обезщетения за безработица, но без да бъде приложена мярката за субсидирана заетост тези разходи биха били значително по-високи.

Друго направление на политиките за ограничаване на последствията от кризата бяха предприетите действия за увеличаване на капитала на Българската банка за развитие (ББР) със 700 млн. лв. Половин милиард лева от тях са предназначени за предоставяне на гаранции от ББР на останалите търговски банки при предоставяне от тяхна страна на кредити за подкрепа на бизнеса, изпитващ трудности с ликвидността и кредитирането. Очаква се мултиплициране на ефекта, така че общата сума, която да могат да предоставят банките да достигне 2,5 млрд. лв. Останалите 200 млн. лв. от увеличения капитал на ББР са предназначени за гаранции пред търговските банки за отпускане на потребителски безлихвени кредити на лица, останали безработни по време на кризата.

Както вече бе посочено, негативните развития в приходите и необходимостта от допълнителни разходи наложиха актуализация на фискалната рамка за годината, като актуализираните разчети предвиждат дефицит по КФП в размер на около 3,0% от прогнозния БВП.

Параметрите по изпълнението на годишната програма по приходите към полугодието на 2020 г. очертават допълнително влошаване на параметрите по приходите спрямо актуализираните разчети от март 2020 г. Изпълнението на приходите, помощите и даренията по КФП за полугодието представлява 48,3 на сто от актуализирания годишен разчет. Изпълнението на данъчните и осигурителните приходи към полугодието спрямо актуализираните разчети за годината е 48,9 на сто. При допускане за липса на втора вълна на заразата с COVID-19 и повторно налагане на по-строги карантинни мерки и ограничения до края на годината, може да се очаква постепенно възстановяване на вътрешното потребление, с което постъпленията от косвени данъци ще отчетат известно ускоряване. При такава хипотеза и на база на текущите параметри, прогнозите в годишен план очертават изпълнение на планираните данъчни приходи по националния бюджет. Рискове по отношение на изпълнението на актуализираните разчети за годината при по-негативен от планирания сценарий могат да възникнат основно при постъпленията от акцизи, ДДС от внос, корпоративни данъци, здравноосигурителни вноски, приходи от ТОЛ такси и други. Тук е важно да се отбележат и усилията на приходните администрации за повишаване събираемостта на приходите. Независимо от извънредните обстоятелства, продължават да се прилагат активните мерки за засилен фискален контрол, включително и контрол в реално време на фискалните устройства на търговците в страната, мерките за засилване на контрола при търговията с акцизни стоки, борбата с контрабандния внос, както и противодействието на опитите за данъчни нарушения и измами. Системното прилагане на тези мерки вече оказва дисциплиниращ ефект и натиск върху сивата икономика.

Параметрите по разходите се развиват съобразно разчетите към ЗИД на ЗДБРБ за 2020 г[[1]](#footnote-2). Усвояването на разходите през първото полугодие е традиционно ниско - разходите по КФП, включително вноската в общия бюджет на ЕС, за първите шест месеца на 2020 г. представляват 41,4 на сто от планираните с разчетите към ЗДБРБ за 2020 г. Това се дължи основно на изместване на голяма част от инвестиционните и капиталови разходи за последното тримесечие на годината. Неравномерното усвояване на капиталовите разходи е обективно обусловено от календара на строителния сезон, като изпълнението на повечето инфраструктурни проекти се извършва през летните месеци и разплащането за извършената работа се концентрира в последното тримесечие.

Съпоставени със същия период на предходната година, разходите и вноската в общия бюджет на ЕС нарастват номинално с 0,8 млрд. лв., което се дължи на по-високия размер на разходите по националния бюджет, както и на запазване на разходите по сметките за средства от Европейския съюз на равнището за същия период на предходната година. Положително е, че независимо от трудностите, породени от кризата, работата по изпълнението на големите инфраструктурни проекти, финансирани от националния бюджет и по програмите и фондовете от ЕС, не се ограничава, което спомага за намаляване на негативните последици върху пазара на труда, като освен това публичните инвестиции имат за цел да компенсират до известна степен спада при инвестициите в другите сектори на икономиката. Полагат се и усилия за активизиране при усвояването на европейските средства, което също ще спомогне за реализиране на тези цели.

Ръстът на разходите по националния бюджет спрямо същия период на предходната година, се дължи основно на по-високия размер на разходи за персонал, по-високите социални и здравноосигурителни плащания и др. При разходите за персонал се наблюдава нарастване основно във връзка с увеличение с 10 на сто на средствата за заплати, възнаграждения и осигурителни вноски на заетите в бюджетния сектор и поредната стъпка на увеличение на възнагражденията в сектор „Образование“ в изпълнение на приоритета от Програмата за управление на Правителството на Република България за периода 2017-2021 г. за поетапно увеличение на възнагражденията на педагогическия персонал в системата на средното образование. Освен това, през месеците от март до юни са отчетени и разходите, свързани с изплащането на добавка към възнагражденията на медицинския персонал и другите заети на първа линия в борбата със заразата с COIVID-19. При социалните и здравноосигурителните разходи най-голям ръст спрямо предходната година се отчита при разходите за пенсии, поради базов ефект при разходите за пенсии от увеличението им от юли 2019 г., а причината за по-високите здравноосигурителни плащания са осигурените за настоящата година със ЗБНЗОК за 2020 г. по-високи разходи в размер на близо 350 млн. лв. по бюджета на НЗОК. По-високи са и социалните обезщетения и помощи и разходите на фонд „Безработица“ на ДОО, които са свързани с ефектите от кризата върху пазара на труда и заетите.

Натиск от страна на разходите може да възникне при по-негативен сценарий от планирания с актуализацията от март 2020 г. по отношение на необходимия ресурс за финансиране на социално-икономически мерки, насочени към най-засегнатите сектори на икономиката и уязвимите групи от населението. Одобрените от правителството в края на месец юли социално-икономически мерки по втория антикризисен пакет на стойност 1,2 млрд. лв. за справяне с проблемите, породени от кризата с пандемията с COVID-19, води до изместване на голяма част от разходите за годината в третото и четвъртото тримесечие, което от своя страна обуславя значителния ръст на прогнозираните разходи през второто полугодие на 2020 г.

Благодарение на формираното превишение на приходите над разходите през първите три месеца на годината, преди внезапното избухване на кризата, породена от пандемията с COVID-19, негативните фискални ефекти от второто тримесечие не са толкова силно изразени по отношение на бюджетното салдо. Традиционно по-ниското усвояване на разходите през първото полугодие и добрите параметри на изпълнението на бюджета за периода преди кризата са основните фактори, допринесли за отчетеното положително бюджетно салдо по консолидираната фискална програма към 30.06.2020 г. в размер на 1 612,7 млн. лв. (1,4 % от прогнозния БВП) и се формира от превишение на приходите над разходите по националния бюджет в размер на 1 099,2 млн. лв. и по европейските средства в размер на 513,5 млн. лева. Съпоставено с предходната година, когато бюджетното салдо по КФП бе отново положително в размер на 2,7 % от БВП, се отчита влошаване на бюджетното салдо като относителен дял в БВП с 1,3 пр. п.

**Предизвикателства при изпълнението на бюджета до края на годината**

Основните предизвикателства при изпълнението на бюджета до края на годината се свързват основно с рисковете от възникване на втора вълна на пандемията с COVID-19, което да наложи отново да бъдат активирани строги карантинни мерки и ограничения и допълнително да влоши макроикономическия сценарий. Потенциално това може да се отрази в допълнително влошаване на бюджетната позиция, което може да представлява предизвикателство в контекста на поетите ангажименти с присъединяването към Валутния механизъм II. Укрепване на здравните системи, пряко ангажирани с борбата с разпространението на пандемията е първостепенен приоритет и цели максимално засилване на капацитета и недопускане на претоварване на здравната система. Успешното адресиране на предизвикателствата, свързани със здравните аспекти на кризата изисква мобилизиране на всички налични ресурси и на този етап няма яснота какъв хоризонт ще имат тези мерки. Въпреки огромните усилия на водещите държави в разработването на терапевтични медикаменти и ваксини за борба с вируса, все още няма яснота кога ще могат да бъдат на разположение ефективни медикаменти, което да измести фокуса от медицинската част на кризата към преодоляване на последствията за икономиката.

Голяма част от водещите икономики отчитат безпрецедентни спадове на реалния БВП за второто тримесечие на 2020 г., което неминуемо ще доведе до изпадане в дълбока рецесия през следващите тримесечия. Поради тази причина усилията в контекста на овладяването на икономическия аспект на кризата също нямат аналог през последните години. България мобилизира огромни ресурси за реализирането на първия и втория пакет от социално-икономически мерки. Мерките за подкрепа на бизнеса и заетостта са във фокуса на водените разходни политики още от избухването на пандемията. Мерките за субсидирана заетост, временното намаляване на данъчни ставки и осигуряването на подкрепа за най-засегнатите от кризата сектори, увеличаването на публичните инвестиции за компенсиране на отлива при частните, социалната подкрепа за най-уязвимите групи от населението са само част от усилията за намаляване на икономическите последици от кризата. Това, от своя страна поставя предизвикателства пред бюджета, с оглед обезпечаване на необходимите ресурси за тези политики, и потенциално може да влоши допълнително бюджетната позиция.

Финансирането на разходните политики по сметките за средствата от ЕС към момента не създава напрежение, но евентуалното изместване и концентриране на значителни по размер разходи по европейските програми и фондове в последното тримесечие на годината може да доведе до натиск върху бюджетната позиция на касова основа от гледна точка на периода, в който извършените сертифицирани разходи ще бъдат ефективно възстановени от ЕК на България.

# Основни показатели по консолидираната фискална програма[[2]](#footnote-3) за първото полугодие на 2020 г.

Изпълнението на основните показатели по консолидираната фискална програма за първото полугодие на 2020 г. е представено в следната таблица:

***Таблица[[3]](#footnote-4) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2020 г.[[4]](#footnote-5)** | **Отчет към 30.06.2020 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **44 392,7** | **21 430,8** | **19 895,6** | **1 535,2** | **48,3%** |
|  Данъчни приходи | 34 915,9 | 17 056,9 | 17 056,9 |  | 48,9% |
|  Неданъчни приходи | 6 782,7 | 2 803,7 | 2 792,1 | 11,6 | 41,3% |
|  Помощи и дарения | 2 694,2 | 1 570,2 | 46,6 | 1 523,6 | 58,3% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **47 906,6** | **19 818,1** | **18 510,9** | **1 307,3** | **41,4%** |
|  Нелихвени | 45 564,0 | 18 766,1 | 17 458,9 | 1 307,3 | 41,2% |
|  Текущи | 38 960,3 | 17 371,3 | 16 919,2 | 452,1 | 44,6% |
|  Предоставени тек. и капит. трансфери за чужбина | 29,5 | 14,5 | 4,6 | 9,8 | 49,1% |
|  Капиталови | 6 574,2 | 1 380,4 | 535,0 | 845,3 | 21,0% |
|  в т.ч. нетен прираст на държавния резерв | 19,2 | -9,8 | -9,8 |  |  |
|  Лихвени | 724,9 | 363,4 | 363,4 |  | 50,1% |
|  Резерв за неотложни и непредвидени разходи | 220,3 |   |  |  |   |
|  Вноска за общия бюджет на ЕС | 1 397,4 | 688,6 | 688,6 | 0,0 | 49,3% |
| Трансфери - нето |  |  | -285,6 | 285,6 |  |
| **БЮДЖЕТНО САЛДО** | **-3 513,8** | **1 612,7** | **1 099,2** | **513,5** |  |

* + **Приходите, помощите и даренията по консолидираната фискална програма** (КФП) към края напървото полугодие на 2020 г. са в размер на **21 430,8 млн. лв.,** което представлява 48,3 % от годишните разчети към ЗДБРБ за 2020 г. Съпоставени със същия период на предходната година, те намаляват номинално с 855,1 млн. лв. При данъчните и неданъчните приходи се наблюдава спад с 1 274,1млн. лв. (6,0 %), а постъпленията от помощи и дарения (основно грантове по програмите и фондовете на ЕС) са повече с 419,1 млн. лв. (36,4 %), сравнени с края на юни 2019 година. Приходите се забавят вследствие на негативните ефекти от кризата върху постъпленията при всички основни данъци, породена от разрастването на пандемията с COVID-19.

Общата сумана ***данъчните постъпления*** (вкл. приходите от осигурителни вноски) са в размер на ***17 056,9 млн. лв****.*, което представлява 79,6 % от общите постъпления по КФП за периода. Постъпленията в групата представляват 48,9 % от разчета за годината и намаляват номинално с 629,4 млн. лв. (3,6 %) спрямо отчетените към юни 2019 година. Приходите в частта на *преките данъци* възлизат на 3 169,6 млн. лв., което представлява 48,2 % от разчета за 2020 г. Съпоставени със същия период на 2019 г., преките данъци намаляват с 4,9 % (163,6 млн. лв.). Приходите от *косвени данъци* са в размер на 7 879,9 млн. лв., което представлява 48,3 % от годишния разчет. Съпоставени с първото полугодие на 2019 г., косвените данъци намаляват със 7,7 % (654,0 млн. лв.). Постъпленията от *други данъци* (включват други данъци по ЗКПО, имуществени данъци и др.) са 694,1 млн. лв., което представлява 57,4 % от разчетите към ЗДБРБ за 2020 г. и сравнени със същия период на 2019 г. намаляват с 2,0 % (14,0 млн. лв.). Приходите от ***социалноосигурителни и здравни вноски*** към 30.06.2020 г. са в размер на 5 313,4 млн. лв. или 49,2 % от планираните за годината, като спрямо същия период на предходната година нарастват с 202,1 млн. лева. (4,0 %).

***Неданъчните приходи*** са в размер на ***2 803,7 млн. лв.*,**което представлява41,3 %отгодишните разчети.

Постъпленията от ***помощи*** ***и дарения*** от страната и чужбина (основно помощи от фондовете на ЕС) към юни 2020 г. са в размер на **1 570,2 млн. лв.**

* **Разходите по консолидираната фискална програма** (вкл. вноската на Република България в общия бюджет на ЕС) към 30.06.2020 г. **са в размер на 19 818,1 млн. лв.**, което е 41,4 % от годишните разчети. За сравнение, разходите по КФП към юни 2019 г. бяха в размер на 19 062,5 млн. лева. Номиналното нарастване, съпоставено със същия период на предходната година, се дължи основно на по-високия размер на социалните плащания (базов ефект от увеличението на пенсиите от юли 2019 г.), на разходите за персонал и други.

***Нелихвените разходи*** са в размер на 18 766,1 млн. лв., което представлява 41,2 % от годишния разчет. *Текущите нелихвени разходи* са в размер на 17 371,3 млн. лева. *Капиталовите разходи* (вкл. нетния прираст на държавния резерв) възлизат на 1 380,4 млн. лева. *Предоставените текущи и капиталови трансфери за чужбина* са в размер на 14,5 млн. лева. ***Лихвените плащания*** са в размер на 363,4 млн. лв. (50,1 % от планираните за 2020 година).

* **Частта от вноската на Република България в общия бюджет на ЕС**, изплатена към 30.06.2020 г. от централния бюджет, възлиза на **688,6** млн. лв., което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:
* ресурс на база брутен национален доход – 457,3 млн. лв.;
* ресурс на база данък върху добавената стойност – 104,5 млн. лв.;
* корекция за Обединеното кралство – 37,4 млн. лв.;
* традиционни собствени ресурси (мита) – 84,7 млн. лв.;
* участие във финансиране на брутното намаление за Нидерландия, Швеция и Дания – 4,7 млн. лв.

**Бюджетното салдо** по консолидираната фискална програма към март 2020 г. е **положително** в размер на **1 612,7 млн. лв.** и се формира от превишение на приходите над разходите по националния бюджет в размер на 1 099,2 млн. лв. и по европейските средства в размер на 513,5 млн. лева.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за първото полугодие на 2020 г. е **2 989,0 млн. лв. Нетните постъпления от ЕС към 30.06.2020 г.** (касови постъпления от ЕС, намалени с вноската в общия бюджет на ЕС) са положителни в размер на **2 300,5 млн. лева**.
	+ - **Фискалният резерв[[5]](#footnote-6)** към 30.06.2020 г. е **9,89 млрд. лв**., в т.ч. 9,84 млрд. лв. депозити на фискалния резерв в БНБ и банки и 0,05 млрд. лв. вземания от фондовете на Европейския съюз за сертифицирани разходи, аванси и други.
1. **Изпълнение на държавния бюджет[[6]](#footnote-7) към юни 2020 г.**

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица[[7]](#footnote-8) №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2020 г.[[8]](#footnote-9)** | **Отчет** **юни 2020 г.** | **Изпълнение спрямо закон 2020 г.** |
| **Общо приходи, помощи и дарения** | **26 040,8** | **12 159,5** | **46,7%** |
|  -Данъчни приходи | 23 026,0 | 11 153,5 | 48,4% |
|  Корпоративни данъци | 2 487,4 | 1 089,5 | 43,8% |
|  ДДФЛ | 4 074,6 | 2 072,3 | 50,9% |
|  ДДС | 10 640,4 | 5 206,5 | 48,9% |
|  Акцизи  | 5 450,0 | 2 546,4 | 46,7% |
|  Данък в/у застрахователните премии | 44,2 | 22,8 | 51,5% |
|  Мита и митнически такси | 187,4 | 104,2 | 55,6% |
|  Други данъци | 142,1 | 111,9 | 78,7% |
|  -Неданъчни приходи | 3 014,8 | 991,3 | 32,9% |
|  -Помощи и дарения | 0,0 | 14,6 |   |
|  **Разходи,трансфери и вноска в бюджета на ЕС** | **29 492,3** | **12 221,4** | **41,4%** |
|  ***-Нелихвени разходи*** | 13 653,6 | 4 830,2 | 35,4% |
|  Текущи  | 10 717,6 | 4 589,2 | 42,8% |
|  Предоставени тек. и капит. трансфери за чужбина | 28,5 | 4,5 | 15,8% |
|  Капиталови | 2 907,6 | 236,5 | 8,1% |
|  ***-Лихви*** | 691,6 | 344,2 | 49,8% |
|  По външни заеми | 433,0 | 279,0 | 64,4% |
|  По вътрешни заеми | 258,6 | 65,2 | 25,2% |
|  ***- Резерв за непредвидени и неотложни разходи*[[9]](#footnote-10)** | 81,1 |  |  |
|  ***-Трансфери за др. бюджети - нето*** | 13 668,5 | 6 358,4 | 46,5% |
|  ***- Вноска в бюджета на ЕС*** | 1 397,4 | 688,6 | 49,3% |
| **Бюджетен баланс** | **-3 451,5** | **-62,0** |  |

* **Приходи по държавния бюджет**

Общият размер на **приходите, помощите и даренията по държавния бюджет** към юни 2020 г. е **12 159,5 млн. лв.**, което представлява 46,7 % изпълнение на разчетите по ЗДБРБ за 2020 година.

* **Данъчни приходи**

Размерът на **данъчните постъпления по държавния бюджет** към юни 2020 г. е **11 153,5 млн. лв**., което представлява 48,4 % изпълнение на годишните разчети. В сравнение със същия период на 2019 г. постъпленията в групата намаляват с 818,4 млн. лв. (6,8%).

* **Преки данъци**

Приходите в групата на **преките данъци** са в размер на**3 161,8 млн. лв**. или 48,2 % от планираните за годината, като съпоставени със същия период на предходната година намаляват със 161,2 млн. лв. (4,9 %). Приходите от ***корпоративни данъци*** към юни 2020г. са в размер на 1 089,5 млн. лв. или 43,8 % от годишния план. Спрямо първите шест месеца на предходната година постъпленията намаляват с 249,9 млн. лв. (18,7 %). Изоставането в изпълнението при тази група данъци е основно при корпоративния данък от нефинансови предприятия, който намалява с 21,1 % на годишна база. Приходите от нефинансови предприятия формират основната част от постъпленията от корпоративен данък и представляват 90,8 % от общата сума за отчетния период. Приходите от данък върху дивидентите, ликвидационните дялове и доходите на местни и чуждестранни юридически лица се повишават с 4,3 млн. лв. (12,8 %) спрямо периода януари-юни 2019 година.

След изтичане на удължения краен срок (от 31 март на 30 юни 2020 г.) за подаване на годишна данъчна декларация за 2019 г. по Закона за корпоративното подоходно облагане (ЗКПО) и за внасяне на корпоративния данък се отчита известно компенсиране на изоставането от предходните месеци, но постъпленията все още са по-ниски от отчетените за същия период на предходната година. Влияние върху размера на постъпленията за периода оказва и възможността за промяна на размера на авансовите вноски по реда на чл. 88 от ЗКПО и на тримесечни авансови вноски по чл. 87а, ал. 2 и 3 от ЗКПО, което също влияе на размера на постъпленията за 2020 година.

Приходите от **данъци върху доходите на физически лица** са в размер на **2 072,3 млн. лв.** или 50,9 % от заложените в разчета за годината. Тези приходи са с 88,7 млн. лв. повече (4,5 %), спрямо същия период на предходната година. Върху размера на данъчните постъпления от ДДФЛ основно влияние има развитието на пазара на труда и предприетите законодателни и административни мерки в областта на трудовото, социалното и данъчното законодателство. За повишаване на приходите от ДДФЛ влияние оказват и предприетите мерки за намаляване на недекларирания труд, мерките за повишаване на събираемостта на задължения за минали периоди и информационните кампании, провеждани от НАП. След въвеждането на извънредното положение на 13.03.2020 г. и впоследствие на извънредната епидемична обстановка, влияние върху приходите от ДДФЛ започват да оказват предприетите мерки от правителството в отговор на разрастването на епидемията от COVID-19. От една страна, наложените ограничителни мерки в определени икономически дейности водят до по-ниски приходи от ДДФЛ в държавния бюджет, поради намален обем или преустановяване на работата на предприятията. От друга страна, приетите от правителството мерки за облекчаване на отрицателните последици за бизнеса и заетостта оказват положително влияние върху приходите от ДДФЛ.

*По трудови правоотношения* приходите от данъка към юни 2020 г. са 1 684,1 млн. лв., 49,9 % от годишните разчети. Тези приходи са със 113,3 млн. лв. повече (7,2 %), в сравнение със същия период на предходната година. Върху размера на постъпленията влияние оказват: увеличението на минималната работна заплата за страната от 01.01.2020 г.; увеличението на минималните осигурителни прагове за 2020 г.; промените в броя на наетите лица и заплащането на труда, промените в нивото на безработица и приетите от правителството мерки за преодоляване разпространението и за лечение на COVID-19 и мерките за минимизиране на отрицателните последици за бизнеса и заетостта, които включват: увеличение на средствата за извънреден труд (медицински персонал, полицейски органи, органи по пожарна безопасност и защита на населението), допълнителни възнаграждения на медицинския и немедицинския персонал, ангажиран с пациенти, заболели с коронавирус и рискови пациенти; мярката „60/40”, чрез която държавата поема изплащането на 60 на сто от осигурителния доход и дължимите осигурителни вноски за сметка на осигурителя; възможността през 2020 г. средства от фонд "Безработица" на ДОО да се разходват и за мерки, свързани със заетостта; увеличение на минималния месечен осигурителен доход за работещите в секторите „Хотелиерство“ и „Ресторантьорство“.

*По извънтрудови правоотношения (свободни професии, граждански договори и др.)* приходите от данъка към юни 2020 г. са в размер на 214,2 млн. лв., което е 57,7 % от годишния разчет. За отчетния период на 2020 г. са постъпили с 27,2 млн. лв. по-малко приходи (11,3 %) спрямо края на юни 2019 година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 170,6 млн. лв., 52,4 % от годишния разчет. За отчетния период са постъпили с 2,9 млн. лв. повече (1,7 %) спрямо края на юни 2019 година.

Постъпленията от *окончателния данък върху приходите от лихви от депозити на физическите лица* са в размер на 3,4 млн. лева.

* **Косвени данъци**

Приходите от **косвени данъци** към юни 2020 г. са в размер на **7 879,9 млн. лв**. или 48,3 % от годишния разчет.

**Приходите от ДДС** са в размер на **5 206,5** **млн. лв.,** което представлява 48,9 % от планираните със ЗДБРБ за 2020 година. Съпоставено с края на юни 2019 г., приходите от ДДС намаляват с 342,5 млн. лв. (6,2 %) поради намалената стопанска активност и влошените макроикономически показатели за потребление, внос, износ, вследствие от въведените ограничителни мерки, свързани с разпространението на COVID-19, както и спада на цената на суровия петрол.

Нетният размер на приходите от *ДДС от внос* към юни 2020 г. е 1 758,7 млн. лева., като спадат с 384,7 млн. лв. (17,9 %), в сравнение със същия период на 2019 г. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други. След 01.07.2019 г. бе въведена възможността за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за периода януари-юни 2020 г. е неначислен ДДС при внос в размер на 498,2 млн. лева. Стоките с най-значителен дял в прилагането на този режим са следните: стоки от глава „Руди, шлаки и пепели“ – 290,7 млн. лв. и стоки от глава „Мед и изделия от мед“ – 66,2 млн. лв. Общо 57 икономически оператори са се възползвали от възможността да отложат начисляването на ДДС.

Постъпленията от *ДДС при сделки в страната (нето)* към юни 2020 г. възлизат на 3 447,8млн. лв. и нарастват с 42,1 млн. лв. (1,2 %) спрямо същия период на предходната година. Невъзстановеният данъчен кредит на фирми към 30.06.2020 г. е в размер на 114,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **2 546,4 млн. лв**., което е 46,7 % от планираните със ЗДБРБ за 2020 г. Съпоставено със същия период на 2019 г. постъпленията намаляват с 302,7 млн. лв. (10,6 %).

Нетните постъпления от акциз са от следните основни стокови групи: тютюневи изделия (52,4 %); горива (41,7 %); алкохолни напитки и пиво (5,1 %) и други акцизни стоки – електрическа енергия, въглища и кокс (0,8 %). Постъпления от акциз към юни 2020 г. по основни стокови групи, са както следва:

* *Акцизите от тютюневи изделия* възлизат на 1 333,6 млн. лева;
* *Акцизите от горив*а са в размер на 1 062,6 млн. лева;
* *Акцизите от алкохолни напитки и пиво*  възлизат на 128,7 млн. лева;
* *Приходите от други акцизни стоки - електрическа енергия, въглища и кокс* – възлизат на 21,5 млн. лева.

**Приходите от данък върху застрахователните премии** са в размер на **22,8 млн. лв**., при планирани за годината 44,2 млн. лева.

**Постъпленията от** **мита** възлизат на **104,2 млн. лв**. или 55,6 % от планираните със ЗДБРБ за 2020 г., като заемат 0,9 % относителен дял в общия размер на данъчните приходи по държавния бюджет. В сравнение със същия период на предходната година събраните мита са с 10,6 млн. лв. (9,2 %) по-малко. Основна причина за отчетения спад са наложените в национален и световен мащаб ограничителни мерки във връзка с разпространението на COVID-19 и произтеклото от това влошаване на показателите за внос, износ и слабата икономическа активност. ***Намаление в постъпленията от мита*** към 30.06.2020 г. се отчита при следните групи стоки: „Чугун, желязо и стомана“ - постъпленията са с 2,6 млн. лв. (88,0 %) по-малко на годишна база; „Електрически машини и апарати, електроматериали и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати“ - спадът е в размер на 2,1 млн. лв. (21,1 %) спрямо постъпленията към юни 2019 г.; „Пластмаси и пластмасови изделия“ - приходите са с 1,8 млн. лв. (18,3 %) по-малко спрямо първите шест месеца на 2019 г.; „Изделия от чугун, желязо или стомана“ – отчетен е спад с 1,6 млн. лв. (43,2 %) и „Автомобилни превозни средства, трактори, мотоциклети и велосипеди и други сухопътни превозни средства, техните части и принадлежности“ - спад с 1,2 млн. лв. (11,3 %) спрямо същия период на 2019 година. В зависимост от произхода на внасяните стоки, най-голям е делът на приходите от мита при внос на стоки от Китай, като към края на юни 2020 г. постъпленията възлизат на 52,6 млн. лв. и са със 5,6 % по-малко спрямо първите шест месеца на 2019 година. Те формират 50,5 % от общия обем на митата за периода. На второ място по приходи от мита е вносът на стоки с произход Русия, които са в размер на 12,8 млн. лв. и отчитат намаление с 1,8 % на годишна база. Тези постъпления имат относителен дял от 12,3 % от всички мита. Следват приходите от мита при внос на стоки с произход от САЩ, които са в размер на 5,9 млн. лв., като се повишават с 12,3 % и представляват 5,7 % от всички мита. Приходите от внос на стоки с произход Малайзия са в размер на 3,9 млн. лв. към края на юни 2020 г. и отчитат повишение с 98,2 % на годишна база. Тези постъпления имат относителен дял от 3,8 % от всички мита. Постъпленията от внос на стоки с произход Еквадор са в размер на 3,3 млн. лв. към юни 2020 г. и отчитат намаление с 4,8 % спрямо същия период на предходната година. Тези постъпления имат относителен дял от 3,1 % от всички мита. През анализирания период Япония не попада в петте водещи държави с най-голям принос за приходите от мита в България.

* **Други данъци**

Постъпленията от **други данъци** по държавния бюджет към края на юни 2020 г. са в размер на **111,9 млн. лв.** или 78,7 % от планираните със ЗДБРБ за 2020 година. В сравнение със същия период на предходната година приходите от тази група данъци са с 3,3 млн. лв. (2,8 %) по-малко. Отчетеният спад се дължи на въведеното на 13.03.2020 г. извънредно положение и приетите законодателни мерки за справяне с кризата с COVID-19 в областта на корпоративните данъци.

* **Неданъчни приходи**

Отчетените **неданъчни приходи** по държавния бюджет към юни 2020 г. са в размер на **991,3 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи и дарения**

Постъпилите **помощи** **и дарения** по държавния бюджет към юни 2020 г. са в размер на **14,6 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) към юни 2020 г. е **12 221,4 млн. лв**. или 41,4 % от предвидените със ЗДБРБ за 2020 година.

**Разходи, трансфери за други бюджети и вноска в бюджета на ЕС**

**към юни 2019 г. и 2020 г.**

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) към юни 2020 г. са в размер на **4 830,2 млн. лв**., което представлява 35,4 % от годишния разчет. Съпоставени с данните към юни 2019 г., нелихвените разходи нарастват със 187,3 млн. лв. (4,0 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 2 775,4 млн. лв. или 48,0 % от планираните за 2020 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 778,1 млн. лв. или 31,7 % от планираните за годината. Социалните разходи (вкл. разходите за стипендии) са в размер на 532,1 млн. лв. или 38,0 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. Предоставените текущи и капиталови трансфери за чужбина са в размер на 4,5млн. лв. Разходите за субсидии са в размер на 503,7 млн. лв. или 46,6 % от планираните за годината. От тях 87,5 млн. лв. са субсидиите за „БДЖ – Пътнически превози” ЕООД; 78,3млн. лв. са субсидиите за Национална компания „Железопътна инфраструктура” и 28,0млн. лв. (в т. ч. 8,4 млн. лв. са допълнителни субсидии по ПМС 114/28.05.2020 г.) за „Български пощи” ЕАД. Към края на месец юни 2020г. ДФ „Земеделие“ e изплатил субсидии в общ размер на 134,3 млн. лв., от които 40,4 млн. лв. държавна помощ; 75,6 млн. лв. преходна национална помощ за тютюн; 15,7 млн. лв. преходна национална помощ за сектор „Животновъдство“ и 2,5 млн. лв. средства за ДДС по схеми „Училищен плод“ и „Училищно мляко“. Капиталовите разходи (вкл. нетния прираст на държавния резерв) по държавния бюджет възлизат на 236,5 млн. лева.

* + **Просрочени задължения**

Към 30.06.2020 г. просрочените задължения на централно и местно правителство са в размер на **220,3 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **76,4 млн. лева.** Спрямо отчетените в края на 2019 г. те намаляват с 11,8 млн. лева. В обхвата на държавния бюджет по-значими проблеми с наличие на просрочени задължения има при няколко министерства. С най-значими просрочени задължения по държавния бюджет са: Министерство на земеделието, храните и горите – 18,9 млн. лв. (увеличение с 2,1 млн. лв. спрямо просрочията в края на 2019 г.); Министерство на вътрешните работи – 13,1 млн. лв. (увеличение с 8,7 млн. лв. спрямо отчетените в края на 2019 г.); Министерство на отбраната – 2,1 млн. лв. (просрочените задължения са близки до отчетените в края на 2019 г.), в т.ч. 1,4 млн. лв. на ВМА, и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 27,4 млн. лв. (увеличение с 1,2 млн. лв. спрямо отчетените в края на 2019 г.), в т.ч. 25,2 млн. лв. просрочени задължения към доставчици в страната; държавните висши училища – 7,1 млн. лв. (увеличение с 0,4 млн. лв. спрямо отчетените в края на 2019 г., като включват задължения за внасяне на данъци, вноски, такси и административни санкции и задължения към доставчици); Българското национално радио – 2,3 млн. лв. (просрочените задължения са близки до отчетените в края на 2019 г.), от които 1,9 млн. лв. са просрочени задължения към доставчици.

Просрочените задължения по **бюджетите на общините** към 30.06.2020 г. са в размер на **143,8 млн. лв.,** като спрямо края на 2019 г. се отчита намаление с 27,9 млн. лева. С най-голям относителен дял в просрочените задължения по бюджетите на общините към края на месец юни 2020 г. са просрочените задължения към доставчици, които са в размер на 113,5 млн. лева. В делегираните от държавата дейности просрочените задължения са в размер на 2,5 млн. лева.

В системата на **НЗОК** към 30.06.2020 г. няма просрочени задължения.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 30.06.2020 г. размерът на просрочените задължения е 162,2 млн. лв., от които 129,9 млн. лв. са на държавните болници и 32,3 млн. лв. са на общинските болници. Спрямо отчетените просрочени задължения към 31.12.2019 г. се отчита увеличение с 39,1 млн. лв. (с 32 на сто).

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

Със ЗДБРБ за 2020 г. са утвърдени 181,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2020 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 145,0 млн. лева. Усвоените средства за първото полугодие на 2020 г. са в размер на 78,3 млн. лв. или 54,0 на сто от годишния план. Същите са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2020 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 36,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През първото шестмесечие на 2020 г. усвоените средства са в размер на 16,8 млн. лв. или 46,5 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2020 г. са предвидени **380,0 млн. лева.** Преведените и усвоени средства към 30.06.2020 г. са в размер на **87,1 млн. лв.** или 22,9 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2020 г. от държавния бюджет за компанията е предвиден капиталов трансфер в размер на 120,0 млн. лева. Усвоените средства за първото шестмесечие на 2020 г. са в размер на 55,9 млн. лв. или 46,5 на сто от годишния разчет. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2020 г. са в размер на 139,0 млн. лева. Усвоените средства за първото полугодие на 2020 г. са в размер на 25,4 млн. лв. или 18,3 на сто от утвърдения годишен план. Средствата са предназначени за планов заводски (среден и капитален) ремонт на пътнически вагони;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2020 г. средства са в размер на 111,0 млн. лева. За първото полугодие на 2020 г. са усвоени средства в размер на 4,8 млн. лв. или 4,3 на сто от годишния план;
* През 2020 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2020 г. за тези програми са предвидени 10,0 млн. лева. За първото полугодие на 2020 г. са усвоени 1,1 млн. лв. или 11,1 на сто от годишния план.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 118,8 млн. лв., от които 45,0 млн. лв. за пътувания с вътрешноградския транспорт и междуселищния автомобилен транспорт, 44,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,8 млн. лв. за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Усвоените средства за първото полугодие на 2020 г. са общо в размер на 53,4 млн. лв. или 44,9 на сто от годишния разчет.

Усвоените средства към 30.06.2020 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 381/2019 г. за изпълнението на държавния бюджет на Република България за 2020 г., са както следва:

- компенсации за пътувания с железопътния транспорт в размер на 1,9 млн. лв., което е 14,8 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 51,4 млн. лв., което е 48,6 на сто от утвърдения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първото полугодие на 2020 г., диференцирани по групи правоимащи лица и размер на намалението спрямо редовната цена, са както следва:

- 23,0 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е 52,2 на сто от утвърдения годишен план;

- 28,4 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 46,0 на сто, в това число:

* 20,0 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 44,5 на сто спрямо утвърдения годишен план;
* 8,4 млн. лв. за превоз на служители, ползващи право на безплатно пътуване при изпълнение на служебните си задължения, което е 50,2 от годишния план.
* **Разходи за лихви**

**Лихвените плащания** по държавния бюджет към 30.06.2020 г. са в общ размер на **344,2 млн. лв**. или 49,8 % от предвидените в годишните разчети.

Разходите за **лихви по външни заеми** са в размер на **279,0 млн. лв.,** в т.ч. 264,7 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 14,3 млн. лв. (от които 1,7 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към юни 2020 г. са в размер на **65,2 млн. лв.** и представляват лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип, са в размер на 82,8 млн. лв., а реализираните при аукционите премии над номинала от емисии ДЦК към 30.06.2020 г. (отчетени в намаление на разходите за лихви по вътрешния дълг) съответно (-17,6) млн. лева.

* **Нетният размер на трансферите по държавния бюджет**  към юни 2020 г. е **6 358,4 млн. лв.,** в т.ч.:
* бюджетните взаимоотношения  с  общините  включват  нето трансфери  в  размер  на

2 469,6 млн. лв., от които субсидии от централния бюджет в размер на 2 300,1 млн. лв., други целеви трансфери от централния бюджет в размер на 54,6 млн. лв., нетни трансфери от/за други бюджети в размер на 117,8 млн. лв. и възстановени трансфери от предходни години в централния бюджет – 2,9 млн. лева;

* на социалноосигурителните фондове (нето) – 3 254,6 млн. лв.,което представлява 44,3 % от годишния разчет;
* на други автономни бюджети (ДВУ, БАН, ССА, БНТ, БНР и БТА) – 410,2 млн. лв., 53,9 % от годишния разчет.
* Частта от **вноската на Република България в общия бюджет на ЕС,** изплатена към 30.06.2020 г. от централния бюджет, възлиза на **688,6 млн. лева.**
* **Бюджетното салдо по държавния бюджет** към 30.06.2020 г. **е отрицателно** в размер на **62,0 млн. лева.**
* **Финансиране на бюджета чрез операции по дълга**

Към 30.06.2020 г. е отчетено положително нетно външно финансиране по централния бюджет в размер на 720,6 млн. лева.

През отчетния период по централния бюджет са ***усвоени*** 782,3 млн. лв. по заеми от чужбина. Средствата са усвоени, както следва:

* 300,0 млн. евро (586,7 млн. лв.) на три транша (3, 4 и 5) от по 100,0 млн. евро – по Финансов договор между Република България и Европейската инвестиционна банка за финансиране на проект „България – съфинансиране по Фондовете на ЕС 2014 – 2020 г. (СПЗ)[[10]](#footnote-11)“
* 100,0 млн. евро (195,6 млн. лв.) - трети транш по Рамково споразумение за заем между Банката за развитие на Съвета на Европа и Република България, Механизъм за съфинансиране на проекти, изпълнявани със средства от ЕС по оперативните програми, съфинансирани от Европейските структурни и инвестиционни фондове за програмния период 2014-2020 г.

***Извършените погашения*** по заеми от чужбина по централния бюджет възлизат на 62,6 млн. лв. и са, както следва:

* 47,6 млн. лв. към Международната банка за възстановяване и развитие
* 15,0 млн. лв. към Европейската инвестиционна банка.

По **държавните инвестиционни заеми**, управлявани от министерства и ведомства, и ДИЗ с краен бенефициент търговско дружество през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 69,2 млн. лв. По заемите с краен бенефициент търговско дружество извършените погашения са в размер на 9,9 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** Към 30 юни 2020 г. е реализирано положително нетно вътрешно финансиране на бюджета с държавни ценни книжа (ДЦК) в размер на 475,0 млн. лв. Общият размер на постъпленията от емисии на ДЦК е 1 197,7 млн. лв. или са емитирани ДЦК на обща номинална стойност 1 200,0 млн. лв., както следва: петгодишни облигации в обем 600 млн. лв. номинална стойност и облигации с матуритет десет години и 6 месеца с номинална стойност 600 млн. лева. През месец юни не са провеждани аукциони.

Отчетените погашения за периода са в размер на 722,7 млн. лв., в т.ч. през януари 2020 г. МФ погаси емисия 7-годишни ДЦК от 2013 г. в обем от 165 млн. евро (322,7 млн. лв.); през февруари 2020 г. е изплатена емисия 5-годишни ДЦК от 2015 г. в размер на 400 млн. лв. номинална стойност. През месец юни няма извършени погашения по вътрешния дълг.

# Бюджет на съдебната власт

Със ЗДБРБ за 2020 г. са предвидени общо **приходи** по бюджета на съдебната власт в размер на 116,0 млн. лв., от тях 100,0 млн. лв. са приходи от съдебни такси. За първото полугодие на 2020 г. са отчетени приходи в размер на 43,0 млн. лв. (37,0 % от планираните), от които 34,7 млн. лв. - приходи от съдебни такси. За сравнение, към 30.06.2019 г. са отчетени общо приходи в размер на 54,8 млн. лв. (47,3 % от закона), от които 48,1 млн. лв. - приходи от съдебни такси.

**Разходите** по бюджета на съдебната власткъм 30.06.2020 г.са в размер на 369,0 млн. лв. или 47,8 % от планираните за годината (771,3 млн. лв.). За сравнение, през същия период на 2019 г. са отчетени разходи в размер 340,8 млн. лв., които представляват 48,4 % от определените с годишния закон 704,3 млн. лева. За първото полугодие на 2020 г. с най-голям относителен дял от отчетените разходи са тези за персонал – 92,2 % (340,1 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

#  Сметка за Европейски средства на Разплащателна агенция към Държавен фонд „Земеделие”

* **Приходи**

За 2020 г. планираните приходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” са в размер на 891,3 млн. лева. Към 30.06.2020 г. постъпленията са в размер на 215,6 млн. лв., което представлява 24,2 % от годишния план, при 23,2 % изпълнение на годишния план за същия период на предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към края на първото полугодие на 2020 г. е 33,9 млн. лв. при планирани за годината средства в размер на 153,6 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, към 30.06.2020 г. са 28,1 млн. лв., което е 20,9 % от планираните за годината 134,7 млн. лева. За сравнение, изпълнението на плана за първото полугодие на 2019 г. е 14,4 процента.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) към 30.06.2020 г. са 3,6 млн. лв., което представлява 37,9 % от планираните за годината 9,5 млн. лева. За сравнение, за същия период на предходната година възстановените суми по това направление са 16,7 % от годишния план.

През първото полугодие на 2020 г. са получени 2,2 млн. лв. текущи приходи от възстановяване от Европейския фонд за морско дело и рибарство (ЕФМДР), което представлява 23,2 % от планираните за годината 9,5 млн. лева. За същия период на предходната година изпълнението е било 71,2 %.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ към 30.06.2020 г. е 182,7 млн. лв. при планирани за годината 737,6 млн. лева.

Получените капиталови приходи от ЕЗФРСР по линия на ПРСР без директни плащания до 30.06.2020 г. са 165,9 млн. лв., което е 23,4 % от годишния план (709,6 млн. лв.). За сравнение, през първото полугодие на 2019 г. са получени 159,3 млн. лева.

През първото полугодие на 2020 г. са получени капиталови приходи в размер на 16,8 млн. лв. от фонд ЕФМДР при планирани за годината 28,0 млн. лв., което е 60,0 % изпълнение на плана за годината. За сравнение, изпълнението на годишния план към 30.06.2019 г. е 33,2 процента.

* ***Приходи от наказателни лихви***

През първото полугодие на 2020 г. са отчетени приходи от получени наказателни лихви, свързани с вземания за възстановяване на средства от ЕК в размер на 0,1 млн. лева.

* ***Коректив на касови постъпления***

Към 30.06.2020 г. отчетеният коректив на касови постъпления възлиза на -1,1 млн. лева. Той е формиран от принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2020 г. разходи по утвърдените годишни разчети на сметката за средства от Европейския съюз на Разплащателната агенция към ДФ „Земеделие” е 1 037,9 млн. лева.

Уточненият план на субсидиите за текуща дейност и капиталовите трансфери за 2020 г. е 732,5 млн. лева. Изпълнението към 30.06.2020 г. възлиза на 20,0 % от годишния план и е в размер на 146,5 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2020 г. са планирани средства в размер на 278,3 млн. лв. за субсидии и други текущи трансфери за нефинансови предприятия. Отчетените към края на първото полугодие на 2020 г. средства представляват 18,9 % от планираните за годината и са в размер на 52,5 млн. лева. За същия период на предходната година, изпълнението е 80,5 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 38,8 млн. лв., изпълнение 51,9 % на планираните за годината 74,7 млн. лева;

- текущи субсидии по Програмата за развитие на селските райони – 1,4 млн. лв., изпълнение от 0,9 % на планираните за годината 147,4 млн. лева;

- текущи субсидии за пазарни мерки – 12,3 млн. лв., изпълнение от 21,9 % на планираните за 2020 г. 56,2 млн. лева.

* ***Субсидии и други текущи трансфери за юридически лица с нестопанска цел***

 За 2020 г. за субсидии и други текущи трансфери за юридически лица с нестопанска цел са планирани 12,5 млн. лева. Към края на първото полугодие са отчетени разходи в размер на 7,1 млн. лв. при 7,2 млн. лв. за същия период на 2019 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лева;

- текущи субсидии по ПМДР – 1,4 млн. лв. при планирани 0,8 млн. лева;

- текущи субсидии по Програмата за развитие на селските райони – 5,6 млн. лв., изпълнение 47,9 % на планираните 11,7 млн. лева;

- текущи субсидии за пазарни мерки – няма усвоени средства през първото полугодие при планирани за годината 0,1 млн. лева.

* ***Капиталови трансфери за нефинансови предприятия***

За 2020 г. за капиталови трансфери за нефинансови предприятия са планирани 412,9 млн. лева. Към 30.06.2020 г. са отчетени 82,3 млн. лв., което е 19,9 % изпълнение на годишния план. Изпълнението за същия период на предходната година е 86,0 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 2,0 млн. лв., което е 4,4 % изпълнение на годишния план (45,9 млн. лева);

- капиталови трансфери по ПРСР – 78,9 млн. лв., 21,6 % изпълнение на годишния план (364,7 млн. лв.);

- капиталови трансфери за пазарни мерки – 1,4 млн. лв. при планирани в разчетите за годината 2,3 млн. лева.

* ***Капиталови трансфери за организации с нестопанска цел***

За 2020 г. са планирани капиталови трансфери за организации с нестопанска цел в размер на 28,8 млн. лева. Към 30.06.2020 г. са отчетени капиталови трансфери в размер на 4,7 млн. лв., 16,0 % изпълнение на годишния план, при отчетени 7,2 млн. лв. за същия период на предходната година.

Разпределението по дейности е както следва:

- капиталови трансфери по Програмата за морско дело и рибарство (ПМДР) – няма усвоени средства при планирани за годината 2,0 млн. лв.;

- капиталови трансфери по ПРСР – 4,7 млн. лв., 17,2 % изпълнение на годишния план (26,8 млн. лв.).

Планираните разходи в размер 305,3 млн. лв., в т.ч.: за заплати и възнаграждения на персонала 9,3 млн. лв., задължителни осигурителни вноски от работодатели 2,7 млн. лв., издръжка 11,4 млн. лв. и придобиване на ДМА 281,9 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 30.06.2020 г. са отразени следните касови потоци:

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ПМДР и директни плащания. Към 30.06.2020 г. техният размер е 0,7 млн. лева.

 Предоставените през първото полугодие на 2020 г. трансфери във връзка с чл.14 от Закона за подпомагане на земеделските производители възлизат на 0,2 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии и възстановените суми от публични бенефициенти. Към края на първото полугодие на 2020 г. са отчетени 110,3 млн. лв., в т.ч.:

* по Програмата за развитие на селските райони – 109,6 млн. лв.;
* национално съфинансиране към директни плащания: 0,1 млн. лв.;
* по Програмата за морско дело и рибарство: 0,5 млн. лв.;
* училищни схеми: 0,02 млн. лева.

В сравнение с първото полугодие на 2019 г. се наблюдава намаление в размера на предоставените трансфери (по ПРСР с 6,0 млн. лв. и по ПМДР с 2,3 млн. лв.).

* **Финансиране**

Към 30.06.2020 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ са в размер на -40,7 млн. лева.

Към 30.06.2020 г. са отчетени плащания в общ размер 876,9 млн. лв., 47,1 % от годишните разчети (1 861,0 млн. лв.) при 947,2 млн. лв. за първото полугодие на 2019 г.

Отчетени са плащания по следните направления:

* 759,7 млн. лв. за директни плащания за сметка на ЕФГЗ, представляващи 48,5 % от планираните 1 567,4 млн. лева;
* 118,8 млн. лв. средства от ЕЗФРСР, прехвърлени към директни плащания, което е 53,0 % от планираните 224,2 млн. лева;
* за пазарни мерки са отчетени възстановени от бенефициенти плащания в размер на 1,6 млн. лв. при годишен разчет 39,5 млн. лева;
* 0,1 млн. лв. суми за преструктуриране, при планирани 29,8 млн. лева.

Възстановените суми от Европейския съюз към 30.06.2020 г. възлизат общо на 1 465,5 млн. лв., което е 79,6 % от планираните 1 842,0 млн. лв. и с 3,0 млн. лв. повече от възстановените за същия период на предходната година.

Възстановени са суми по следните направления:

* 1 374,5 млн. лв. за директни плащания от ЕФГЗ – 88,2 % от заложените 1 558,2 млн. лева;
* 90,9 млн. лв. от ЕЗФРСР, прехвърлени към директни плащания – 40,1 % от заложените 226,5 млн. лева;
* за пазарни мерки – няма усвоени средства, при планирани 30,3 млн. лева;
* 0,1 млн. лв. суми за преструктуриране, при планирани 27,0 млн. лева.

Възстановените суми (нето) по разчети с ЦБ за финансиране на плащания при недостиг на средства по сметки възлизат на 547,8 млн. лева. при планирани -100,1 млн. лева.

 За първото полугодие на 2020 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на 0,01 млн. лева.

# Национален фонд към Министерство на финансите

По сметките на НФ към 30.06.2020 г. са постъпили приходи (нето) в размер на 1 192,0 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г., Финансовия механизъм на Европейското икономическо пространство (ФМ на ЕИП) 2009–2014 г. и 2014–2021 г., Норвежкия финансов механизъм (НФМ) 2009–2014 г. и 2014–2021 г., двустранните програми за трансгранично сътрудничество по външните граници на EС (ПТСВГ) за периода 2014–2020 г. и Българо-швейцарската програма за сътрудничество (БШПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 229,5 млн. лева. По видове разходи изпълнението е както следва: 74,37 % от общата стойност са капиталови трансфери, 24,14 % са субсидии, 1,48 % предоставени текущи и капиталови трансфери за чужбина и 0,01 % - издръжка.

Трансферите (нето), временните безлихвени заеми (нето) и временна възмездна финансова помощ за разглеждания период са на стойност 579,8 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014–2021 г., НФМ 2014–2021 г. и БШПС, както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

 Във връзка с изпълнение на ОП - програмен период 2014 – 2020 г., ЕИП и НФМ 2014–2021 г. и ПТСВГ 2014 – 2020 г. по сметките на НФ са получени трансфери от централния бюджет на стойност 133,3 млн. лева.

Общата сума от други приходи, постъпили по сметките на НФ, е в размер на 0,1 млн. лева.

Наличностите по сметката за средства от ЕС на НФ към 30.06.2020 г. възлизат на 3 031,7 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 202,1 млн. лв.), като в БНБ наличните средства са в размер на 3 031,64 млн. лв., а в търговските банки (УниКредит Булбанк АД и Банка ДСК ЕАД) са в размер на 0,07 млн. лева.

**Структурни и Кохезионен фондове (СКФ) 2007 – 2013 г.**

През отчетния период са постъпили (нето) възстановени суми от бенефициенти по сметките на Национален фонд на стойност 0,2 млн. лева.

През отчетния период е възстановено авансово финансиране, предоставено по реда на ДДС6/2011 г. на бюджетни организации на стойност 1,1 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 1 165,3 млн. лв., включващи възстановени средства от ЕК, както и авансите (бруто) за 2020 г. и са разпределени както следва:

* ОП „Иновации и конкурентоспособност” – 128,2 млн. лв.;
* ОП „Добро управление” – 42,9 млн. лв.;
* ОП „Транспорт и транспортна инфраструктура” – 294,2 млн. лв.;
* ОП „Околна среда 2014 – 2020 г.“ – 223,6 млн. лв.;
* ОП „Развитие на човешките ресурси 2014 - 2020 г.” – 151,4 млн. лв.;
* Инициативата за младежка заетост – 6,9 млн. лв.;
* ОП „Региони в растеж“ – 218,8 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 16,4 млн. лв. и
* ОП „Наука и образование за интелигентен растеж” – 82,9 млн. лева.

 Направените разходи (нето) по Оперативни програми и трансферите (нето) към бюджетни организации и операции с активи към края на годината са на стойност 769,0 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 158,4 млн. лв.;
* Инициативата за младежка заетост – 14,5 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 24,7 млн. лева;
* ОП „Иновации и конкурентоспособност” – 104,9 млн. лв.;
* ОП „Добро управление” – 29,5 млн. лв.;
* ОП „Региони в растеж“ – 120,2 млн. лв.;
* ОП „Транспорт и транспортна инфраструктура” – 117,3 млн. лв.;
* ОП „Наука и образование за интелигентен растеж” – 91,8 млн. лв. и
* ОП „Околна среда 2014 – 2020 г.“ – 107,7 млн. лева.

Предоставеното авансово финансиране по реда на ДДС6/2011 г. към бюджетни организации за периода е на стойност 19,5 млн. лева, а възстановените средства – 8,2 млн. лева.

По реда на ДДС6/2011 г., също така е предоставена и възмездна финансова помощ в размер на 20,6 млн. лева на ОП „Транспорт и транспортна инфраструктура”.

След разрешение от ЕК част от средствата по оперативни програми бяха насочени за борба с разпространението на корона вируса и преодоляване на последиците от него. Съвместно с УО по отделните оперативни програми бяха идентифицирани потенциалните ресурси, програми и мерки, които бяха мобилизирани за непосредствен отговор на задълбочаващата се криза. Въз основа на информацията за вътрешното разпределение на ресурса по програми и необходимия допълнителен бюджет за финансиране на конкретни мерки, бяха определени трансфери на средства от и към определени оперативни програми, позволяващи финансиране на необходими предвид ситуацията мерки.

Формиран е финансов пакет от над 1 008,0 млн. лева, с който ще бъдат финансирани мерки от социално-икономически характер за подкрепа на непосредствено засегнатите от кризата лица и предприятия. За източници служат вътрешен ресурс от недоговорени и спестени от текущи операции средства (ОП „Региони в растеж“), както и прехвърляне на средства към оперативни програми „Развитие на човешките ресурси“ и „Иновации и конкурентоспособност“. Прехвърлянето на средства между оперативните програми и насочването им към специфични мерки за минимизиране на отрицателните последици от епидемичното разпространение на COVID-19 стартира с Решение на Министерския съвет № 256 от 14.04.2020 г., като последва изменение и на самите програми. В зависимост от своята насоченост част от мерките вече са в процес на реализация.

Спрямо заложените разходи и трансфери в план-сметката на НФ изпълнението за първото полугодие на 2020 г. е над 36 %, като се очаква в края на годината изпълнението да достигне пълния размер на заложеното във връзка със засиления темп на плащане по оперативните програми през последното тримесечие на годината, както и усвояването на осигурения финансов ресурс по гореспоменатите мерки.

**Програма ФАР и Преходен финансов инструмент**

През отчетния период са възстановени суми от бенефициенти по сметките на Национален фонд на стойност 0,02 млн. лева.

**Програма САПАРД**

През периода са извършени възстановявания от бенефициенти по дългове на стойност 0,05 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства към 30.06.2020 г. са на стойност 8.6 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми е на обща стойност 10,6 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Възстановените към Офиса от НФ средства общо по ЕИП и НФМ за периода са на стойност 0,08 млн. лева, а получените са в размер на 13,1 млн. лева.

Сумата на разходите и трансферите (нето) към 30.06.2020 г. с натрупване е на обща стойност 13,0 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 4,3 млн. лева.

Извършените изходящи трансфери към бенефициенти-бюджетни организации от началото на годината са в размер на 2,6 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Безпрецедентната ситуация, в която попадна България, както и много от държавите по света, за ограничаване и овладяване разпространението на заразата с COVID-19, настъпилата криза в световната, европейската и националната икономика и в тази връзка очертаващата се невъзможност да бъдат постигнати заложените фискални цели с разчетите към ЗДБРБ за 2020 г. доведе до необходимостта от изготвяне на проект на Закон за изменение и допълнение на Закона за държавния бюджет на Република България за 2020 г. (ЗИД на ЗДБРБ за 2020 г.), с който се извършиха и промени в Закона за бюджета на държавното обществено осигуряване за 2020 г. (ЗБДОО за 2020 г.).

Извършените промени в ЗБДОО за 2020 г. (обн. ДВ. бр. 99 от 17 декември 2019 г., изм. ДВ. бр. 34 от 9 април 2020 г.) са във връзка с очакваното неизпълнение на приходите от социално-осигурителни вноски, като приходите са намалени с 0,43 млрд. лв., а за обезпечаване на допълнителните средства за реализиране на мерките за запазване на работните места в страната (т.н. мярка „60/40“) са предвидени допълнителни разходи в размер на 1,0 млрд. лв. Направена е и произтичащата от горните изменения промяна на бюджетното взаимоотношение с държавния бюджет за покриване на недостига по бюджета на ДОО за 2020 г., с която то се увеличава с 1,43 млрд. лв.

Общата сума на **приходите, помощите и даренията** по бюджета на Държавното обществено осигуряване (ДОО) към 30.06.2020 г. възлиза на 3 880,2 млн. лв., което представлява 50,3 % от заложените по актуализирания бюджет на ДОО за 2020 г. 7 713,2 млн. лв. Най-голям е делът на приходите от осигурителни вноски, които за отчетния период са в размер на 3 806,3 млн. лв. и представляват 98,1 % от общите приходи.

Съпоставени с първото полугодие на 2019 г., приходите по бюджета на ДОО нарастват със 126,2 млн. лв. (3,4 %). Върху състоянието на приходите през 2020 г. влияние оказват следните административни мерки: запазване равнищата на минималните осигурителни доходи по основните икономически дейности и квалификационни групи професии от 2019 г., с изключение на позициите, които са под новия размер на минималната работна заплата за 2020 г. (610 лв.) и съответно те бяха приравнени на нея, с което се постигна средно нарастване на минималните осигурителни доходи през 2020 г. с около 5,5 на сто спрямо 2019 година; увеличението с 10 % на разходите за персонал в бюджетната сфера и поредната стъпка от увеличението на възнагражденията в сектор „Образование“.

Отчетените неданъчни приходи към края на юни 2020 г. по бюджета на ДОО възлизат на 74,0 млн. лв., в т.ч. 63,5 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО) (прехвърлени (възстановени) акумулирани средства от осигурителни вноски).

Размерът на извършените **разходи** за първото полугодие на 2020 г. по актуализирания бюджет на ДОО е 6 205,4 млн. лв., което представлява 46,1 % от предвидените по бюджета за 2020 г. средства. Спрямо същия период на миналата година, общо разходите по бюджета на ДОО са с 598,2 млн. лв. (10,7 %) повече. От структурна гледна точка с най-голям относителен дял в общите разходи са разходите за пенсии, обезщетения и помощи, изплащани на основание Кодекса за социално осигуряване – общо 6 022,4 млн. лв. или 97,1 % от общия размер на разходите за отчетния период. Отчетените разходи за **пенсии** по бюджета на ДОО към 30.06.2020 г. възлизат на 5 120,2 млн. лв., което е с 361,5 млн. лв. повече спрямо първите шест месеца на 2019 г. Отчетените разходи за **краткосрочни обезщетения и помощи по КСО** са в размер на 902,2 млн. лева. Спрямо същия период на миналата година изплатените обезщетения по КСО са със 113,3 млн. лв. (14,4 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК за първите шест месеца на 2020 г. възлиза на 1 482,1 млн. лв., което представлява 47,4 % от предвидените със Закона за бюджета на НЗОК (ЗБНЗОК) за 2020 г. – 3 127,7 млн. лева. Постъпленията от здравноосигурителни вноски са в размер на 1 473,7 млн. лв., което е 47,4 % изпълнение на утвърдените със ЗБНЗОК за 2020 г. средства в размер на 3 107,1 млн. лева. Събраните неданъчни приходи за първото полугодие на 2020 г. са 8,4 млн. лв. или 40,8 % от заложените в ЗБНЗОК за 2020 г., като основната част от тях са приходи от глоби, санкции и наказателни лихви.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване за отчетния период e в размер на 31,0 млн. лева.

Трансферите за здравно осигуряване от централния бюджет за периода са 766,9 млн. лв.

Отчетените **разходи** към 30.06.2020 г. са в размер на 2 104,0 млн. лв. и представляват 44,4 % от предвидените в ЗБНЗОК за 2020 г. 4 739,2 млн. лева. Най-голям относителен дял (97,1 %) заемат здравноосигурителните плащания, които възлизат на 2 043,0 млн. лева. В отделните направления на здравноосигурителни плащания изпълнението на бюджета за първото полугодие на 2020 г. е следното:

* ***първична извънболнична медицинска помощ*** *–* 115,0 млн. лева;
* ***специализирана извънболнична медицинска помощ***  – 119,3 млн. лева;
* ***дентална помощ –*** 94,6 млн. лева;
* ***медико-диагностична дейност –*** 42,6 млн. лева;
* ***лекарствени продукти, медицински изделия и диетични храни за домашно лечение на територията на страната -*** 430,2 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 258,3 млн. лева;
* ***медицински изделия, прилагани в болничната помощ –*** 39,0 млн. лева;
* ***болнична медицинска помощ –*** 911,1 млн. лева.
* ***други здравноосигурителни плащания –*** 32,8 млн. лева.

Като здравноосигурителни плащания следва да се третират и преведените 49,3 млн. лв. трансфери по договори за извършване на медицински услуги към бюджетни организации, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 2 092,3 млн. лв.

За периода са отчетени плащания в размер на 30,7 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2020 година са утвърдени 57,6 млн. лв. за административни разходи на институцията, които включват разходите за персонал и за текуща издръжка. За първите шест месеца са отчетени 28,0 млн. лв., което представлява 48,6 % от годишния разчет. Усвоените средства за административни разходи заемат 1,3 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 30.06.2020 г. са в размер на 1 258,2 млн. лв., което представлява 49,5 % от разчетените към ЗДБРБ за 2020 г. постъпления в размер на 2 540,1 млн. лева и със 111,3 млн. лв. по-малко спрямо събраните за същия период през 2019 г., вследствие на негативните последици от обявеното извънредно положение на територията на Република България от 13 март 2020 г. *Данъчните приходи* по общинските бюджети са в размер на 590,0 млн. лв. или 54,3 % от годишните разчети към ЗДБРБ за 2020 г. и с 2,2 % по-малко спрямо тези за същия период на предходната година. От *имуществени данъци по Закона за местните данъци и такси* в местните бюджети към 30 юни 2020 г. са постъпили общо 582,2 млн. лв., което представлява 54,6 % от годишния разчет. С най-значителен дял в приходите от имуществени данъци е данъкът върху недвижимите имоти– 39,0 %, данъкът върху превозните средства – 37,4 %, следват данъкът върху придобиване на имущество по дарения и възмезден начин – 22,9 % и туристически данък – 0,7 %. През отчетния период по бюджетите на общините са постъпили 7,8 млн. лв. от *патентен данък и данък върху таксиметров превоз на пътници* (40,3 % от годишния разчет).

Общият размер на *неданъчните приходи* по местните бюджети към 30 юни 2020 г. е 657,0 млн. лв. или 46,1 % от разчетите към ЗДБРБ за 2020 г. Най-голям относителен дял заемат приходите от общински такси, които възлизат на 493,3 млн. лв. (56,4 % от разчетените за годината), следват приходите и доходите от собственост – 105,8 млн. лв. (33,2 % от разчетените за 2020 г.), постъпленията от продажба на нефинансови активи – 25,5 млн. лв. (17,0 % от разчета за 2020 г.), постъпленията от глоби, санкции и наказателни лихви – 28,3 млн. лв. (34,3 % от планираните) и приходите от концесии 24,6 млн. лв. (51,6 % от разчета за 2020 година).

През отчетния период по общинските бюджети са постъпили 11,2 млн. лв. приходи от *помощи и дарения*, което е 39,7 % от разчетените за годината 28,2 млн. лева.

* **Разходи**

Към 30.06.2020 г. общините са отчели общо разходи в размер на 3 173,8 млн. лв., които представляват 47,2 % спрямо разчетите по ЗДБРБ за 2020 година.

*Нелихвените разходи* възлизат на 3 155,5 млн. лв. или 47,2 % от годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 1 858,9 млн. лв. или 49,2 % от планираните за 2020 г. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 841,1 млн. лв., 49,6 % от годишния разчет. Разходите за субсидии са в размер на 115,0 млн. лева (83,2 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 84,8 млн. лв., което е 65,4 % от разчетите към ЗДБРБ за 2020 година.

Капиталовите разходи са в размер на 255,7 млн. лв. или 27,0 % от разчетите към ЗДБРБ за 2020 година.

*Разходите за лихви* възлизат на 18,3 млн. лв. и са 55,0 % от разчета за 2020 г. Лихвените плащания по заеми от чужбина са в размер на 9,5 млн. лв., по облигационни заеми - 1,2 млн. лв., по други вътрешни заеми (банкови, заеми към „ФЛАГ“ ЕАД и др.) са 5,8 млн. лв., по заеми, предоставени от ЦБ и бюджетни организации са 0,1 млн. лв., а отчетените други лихвени плащания (по изпълнителни листове, за забавено изпълнение по сключени договори и др.) са в размер на 1,7 млн. лева.

Общият размер на отчетените разходи за дофинансиране на делегираните от държавата дейности с местни приходи е 78,7 млн. лева.

* **Финансиране**

Към 30.06.2020 г. по общинските бюджети са *получени* заемни средства от договори с чуждестранни кредитори в размер на 1,1 млн. лв. (получен от община Варна транш по договор от 2018 г.) Изплатените *погашения по заеми* от чужбина са в размер на 20,7 млн. лева. (от Столична община 18,1 млн. лв., от община Варна – 0,9 млн. лв., от Пловдив – 1,5 млн. лв. и от община Ловеч – 0,2 млн. лв.)

От банки в страната получените заемни средства са в размер на 30,3 млн. лв., а от други местни лица (ФЛАГ ЕАД, Фонд „Енергийна ефективност и възобновяеми източници“ и др.) общините са получили заеми в размер на 52,5 млн. лв. (в т.ч. 48,9 млн. лв. от ФЛАГ ЕАД) или общо получените заемни средства са 82,8 млн. лв. Изплатените погашения по банкови заеми от страната са 26,2 млн. лв., а по заеми от други лица са 49,5 млн. лв. (в т.ч. 48,6 млн. лв. към ФЛАГ ЕАД) или общо платените главници са в размер на 75,7 млн. лв.

Погашенията по емитирани през предходни периоди общински ценни книжа са в размер на 4,6 млн. лв. и са отчетени от 7 общини. За отчетния период няма емитиран нов дълг.

Другото финансиране /нето/ по общинските бюджети към 30.06.2020 г. е отрицателно - 27,8 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ. За периода нетният размер на задълженията и погашенията по финансов лизинг и търговски кредити като форми на дълг е в размер на (-0,5) млн. лева.

Нетният размер на събраните средства и извършени плащания от общините за сметка на други бюджети, сметки и фондове е в размер на 8,7 млн. лв.

Към 30.06.2020 г. отчетеният от общините нетен размер на операциите по придобиване на дялове, акции и съучастия е в размер на (-0,4) млн. лв., а на предоставената възмездна финансова помощ (нето) от общините е (-0,8) млн. лв.

Общините приключиха края на първо полугодиe на 2020 г. с бюджетни наличности (по банкови сметки и в каса) в размер на 1 420,8 млн. лв., като 680,8 млн. лв. (47,9 %) са отчетени като остатък в делегираните от държавата дейности.

# 4.3 Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

 **Приходите на БНТ** към 30.06.2020 г. са в размер на 1,8 млн. лв. при планирани за годината 7,5 млн. лв. или за отчетния период са постъпили 24,5 % от планираните за годината. По-ниският процент изпълнение на приходите се дължи на отчетени по-ниски постъпления от рекламна дейност. Отчетените приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество.

Отчетените **разходи** **на БНТ** към 30.06.2020 г. са в размер на 35,4 млн. лв. или 44,8 % от предвидените разходи в годишния разчет. За периода са отчетени 27,9 млн. лв. текущи разходи и 7,5 млн. лв. капиталови разходи. По бюджета на БНТ, в частта на финансирането са отчетени задължения по търговски кредит в размер на 2,4 млн. лв. (задължения за отстъпени права за излъчване на чужди програми) и погашения по търговски кредит в размер на 2,7 млн. лв. (погашения на задължения по договори от предходната година за такси за разпространение на програмите – 1,3 млн. лв. и за отстъпени права за излъчване на чужди програми и придобиване на транспортни средства – 1,4 млн. лв.). В разпределението на разходите по бюджета на обществената медия е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,7 млн. лв. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2020 г. са в размер на 70,9 млн. лв., съгласно чл. 48, т. 2 от ЗДБРБ за 2020 г. За отчетния период е усвоена сума в размер на 35,4 млн. лв. или 49,9 % от размера на определените със ЗДБРБ за 2020 г. бюджетни взаимоотношения на БНТ с централния бюджет.

**Приходите по бюджета на БНР** към 30.06. 2020 г. са в размер на 0,5 млн. лв., което представлява 25,2 % от планираните за годината 2,1 млн. лв. По-ниският процент изпълнение на приходите се дължи на отчетени по-ниски постъпления от рекламна дейност. Отчетените приходи са постъпления от продажби на услуги, стоки и продукция (реклама, спонсорски съобщения, технически услуги, съвместни проекти, приходи от концертна дейност, лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 24,7 млн. лв. или 49,6 % от годишния разчет по ЗДБРБ за 2020 г. За периода са отчетени 23,8 млн. лв. текущи разходи и 0,9 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходния остатък за 2019 г. (съгл. чл. 70, ал. 6 от Закона за радиото и телевизията) в размер на 0,3 млн. лева.

Общо утвърдените ***бюджетни взаимоотношения на БНР с централния бюджет*** за 2020 г. са в размер на 47,0 млн. лв., съгласно чл. 48, т. 1 от ЗДБРБ за 2020 г. За отчетния период е усвоена сума в размер на 25,4 млн. лв. или 53,9% от размера на определените със ЗДБРБ за 2020 г. бюджетни взаимоотношения на БНР с централния бюджет.

**Приходите на БТА** към 30.06.2020 г. са 0,6 млн. лв. или 35,8 % от предвидените за годината, като това са основно постъпления от продажба на информационни продукти и услуги.

**Отчетените разходи на** БТА за периода са 3,6 млн. лв., което е 48,5 % от годишния разчет за 2020 г.

Общо утвърдените ***бюджетни взаимоотношения на БТА с централния бюджет*** за 2020 г. са в размер на 5,8 млн. лв. Отчетените трансфери са в размерна 3,0 млн. лв. или 51,9 % от средствата, определени за БТА със ЗДБРБ за 2020 година.

Министерство на финансите, август 2020 г.

1. В материала са използвани данни по разчетите към ЗИД на ЗДБРБ за 2020 г. (Обн., ДВ, бр. 34 от 2020 г., в сила от 09.04.2020 г.) [↑](#footnote-ref-2)
2. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. [↑](#footnote-ref-3)
3. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-4)
4. Разчети към ЗИД на ЗДБРБ за 2020 г. (Обн., ДВ, бр. 34 от 2020 г., в сила от 09.04.2020 г.) [↑](#footnote-ref-5)
5. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-6)
6. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-7)
7. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-8)
8. Разчети към ЗИД на ЗДБРБ за 2020 г. (Обн., ДВ, бр. 34 от 2020 г., в сила от 09.04.2020 г.) [↑](#footnote-ref-9)
9. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-10)
10. Структурен програмен заем [↑](#footnote-ref-11)